KIRJALLINEN KYSYMYS E-0292/02

esittäjä(t): Charles Tannock (PPE-DE)ja Theresa Villiers (PPE-DE) komissiolle

(11. helmikuuta 2002)

Aihe: Autojen vähittäiskauppaa koskeva EU:n ryhmäpoikkeus

Katsooko komissio, että on syytä jatkaa autojen vähittäiskauppaa koskevan ryhmäpoikkeuksen voimassaoloa, jonka on määrä päättyä tämän vuoden syyskuussa? Katsooko komissio, että sen päättyminen estäisi autojen valmistajia tarjoamasta ammattimaisia myynnin jälkeisiä palveluja?

Onko komissio sitä mieltä, että autojen valmistajat ovat käyttäneet nykyistä valikoivaa ja yksinoikeuden antavaa jakelujärjestelmää hintojen manipuloimiseen kuluttajien edun vastaisesti yksittäisissä jäsenvaltioissa? Jos komissio katsoo näin tapahtuneen, aikooko komissio puuttua tähän ongelmaan varmistamalla, että kuluttajat yhdestä jäsenvaltiosta voivat hankkia autoja toisesta jäsenvaltiosta ilman tarpeettomia viiveitä tai syrjintää, ja helpottamalla jälleenmyyjien luvakesopimuksia ja ulkomaanmyyntiä, jotta kuluttajat kaikissa jäsenvaltioissa voivat hyötyä aidosta kilpailusta sisämarkkinoilla?

Mario Montin komission puolesta antama vastaus

(25. maaliskuuta 2002)

Arvoisat parlamentin jäsenet ovatkin jo varmasti tietoisia siitä, että komissio antoi 5. helmikuuta 2002 luonnoksen moottoriajoneuvoja koskevaksi ryhmäpoikkeusasetukseksi(1).

Asetusluonnos toimitettiin hiljattain parlamentille, ja sillä on tarkoitus korvata perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin 28 päivänä kesäkuuta 1995 annettu komission asetus (EY) N:o 1475/95(2), kun asetuksen voimassaolo päättyy syyskuussa 2002.

Autoalalla sovellettavat ja muut jälleenmyyntisopimukset kuuluvat vertikaalisiin sopimuksiin. Muilla talouden aloilla, joilla ei sovelleta alakohtaista ryhmäpoikkeusta, jälleenmyyntisopimuksiin sovelletaan yleistä ryhmäpoikkeusta, josta on säädetty EY:n perustamissopimuksen 81 artiklan 3 kohdan soveltamisesta tiettyihin vertikaalisten sopimusten ja yhdenmukaistettujen menettelytapojen ryhmiin 22 päivänä joulukuuta 1999 annetussa komission asetuksessa (EY) N:o 2790/1999(3). Asetuksen soveltamisalaan kuuluvien jälleenmyyntisopimusten on täytettävä tietyt edellytykset eikä niihin saa sisältyä vakavia rajoituksia.

Kun komissio alkoi tarkastella moottoriajoneuvoalan ryhmäpoikkeusasetusta, yksi ensimmäisistä esiin nousseista kysymyksistä oli, pitäisikö asetus (EY) N:o 1475/95 jättää korvaamatta, jolloin moottoriajoneuvoihin sovellettaisiin automaattisesti yleisasetusta. Tämä vaihtoehto hylättiin, koska asetukseen (EY) N:o 2790/1999 ei sisälly riittäviä suojatoimenpiteitä komission vuoden 2000 arviointikertomuksessaan erittelemien kilpailuongelmien ratkaisemiseksi. Yleisasetus olisi myös antanut autonvalmistajille mahdollisuuden edelleen käyttää samantapaisia moottoriajoneuvojen jälleenmyynnin

valikoivia yksinmyyntiverkostoja, joista aiemmin on aiheutunut ongelmia. Lisäksi toisin kuin asetukseen (EY) N:o 1475/95, yleiseen ryhmäpoikkeukseen ei sisälly saatavuuslauseketta, jonka perusteella autonvalmistajilla on velvollisuus toimittaa Manner-Euroopan jälleenmyyjille oikeanpuoleisella ohjauksella varustettuja ajoneuvoja brittiläisiä ja irlantilaisia asiakkaita varten. Arvoisa parlamentin jäsen on varmasti komission kanssa samaa mieltä siitä, että tällä lausekkeella on olennainen merkitys yhtenäismarkkinoiden kannalta.

Vaikka asetus (EY) N:o 2790/1999 ei olisi estänyt valmistajia, tai pikemminkin niiden jälleenmyyjiä, tarjoamasta laadukkaita huoltopalveluja, komissio katsoi, että tiukempien toimenpiteiden puuttuessa jälleenmyyjien ja riippumattomien korjaamojen välinen kilpailu olisi heikentynyt, mikä olisi ollut kuluttajille epäedullista. Yleisasetuksesta puuttuvat säännökset, joilla turvataan riippumattomien korjaamojen mahdollisuudet saada teknisiä tietoja. Asetuksessa ei myöskään turvata riittävästi varaosamyynnin kilpailua, ja lisäksi se antaa valmistajille mahdollisuuden estää jälleenmyyjiä tekemästä alihankintasopimuksia muiden valtuutettujen korjaamojen kanssa.

Asetusta (EY) N:o 1475/95 koskevassa komission arviointikertomuksessa todettiin, että moottoriajoneuvojen yhtenäismarkkinat eivät toimi niin kuin niiden pitäisi. Yhtenäismarkkinoiden tehostamiseksi asetusluonnoksessa kielletään valikoiva yksinmyynti. Luonnokseen sisältyy myös toimenpiteitä, joiden ansiosta kuluttajien on helpompi ostaa autoja muista jäsenvaltioista. Myös jälleenmyyjien on helpompi myydä ajoneuvoja ulkomaille ja ne voivat jopa avata liikkeitä Euroopan unionin muilla alueilla. Asetusluonnoksessa valmistajia myös kielletään asettamasta monia sellaisia rajoituksia, joilla tähän asti on estetty jälleenmyyjiä myymästä muita automerkkejä. Kuulemismenettelyssä, jonka jälkeen uusi asetus lopullisesti hyväksytään, komissio harkitsee, olisiko asetukseen tarkoituksenmukaista sisällyttää jonkinlainen toimenpide, jonka perusteella jälleenmyyjien olisi helpompi myydä liikkeensä toiselle samaan verkostoon kuuluvalle valtuutetulle jälleenmyyjälle. Komissio katsoo, että ehdotettujen toimenpiteiden ansiosta jälleenmyyjien on yleisesti ottaen helpompi laajentaa toimintaansa uusille alueille. Tämä vahvistaa yhtenäismarkkinoita Euroopan kuluttajien eduksi.

(1) Asiaa koskeva tiedote on saatavilla komission verkkosivuilla osoitteessa http://europa.eu.int/comm/competition/car_sector/distribution/

reform_proposal.

(2) EYVL L 145, 29.6.1995.

(3) EYVL L 336, 29.12.1999.